APSTIPRINU

Centrālās finanšu un līgumu aģentūras

Projektu atlases departamenta direktore

*(elektroniskais paraksts)* A. Abu-Junese

(datums skatāms laika zīmogā)



**Eiropas Savienības kohēzijas politikas programmas 2021.–2027.gadam 4.3.2. specifiskā atbalsta mērķa “Kultūras un tūrisma lomas palielināšana ekonomiskajā attīstībā, sociālajā iekļaušanā un sociālajās inovācijās” (turpmāk – SAM) projektu iesniegumu atlases nolikums**

|  |  |  |
| --- | --- | --- |
| Specifiskā atbalsta mērķa vai pasākuma īstenošanu reglamentējošie Ministru kabineta noteikumi | Ministru kabineta 2024. gada 17. decembra noteikumi Nr. 889 “Eiropas Savienības kohēzijas politikas programmas 2021.–2027. gadam 4.3.2. specifiskā atbalsta mērķa “Kultūras un tūrisma lomas palielināšana ekonomiskajā attīstībā, sociālajā iekļaušanā un sociālajās inovācijās” īstenošanas noteikumi” (turpmāk – MK noteikumi). | |
| Finanšu nosacījumi | Specifiskā atbalsta ietvaros plānotais kopējais attiecināmais finansējums ir 20 166 038 *euro* (no tā elastības finansējums – 5 243 899 *euro*), tai skaitā Eiropas Reģionālās attīstības fonda finansējums 17 141 132 *euro* (no tā elastības finansējums – 4 457 314 *euro*) un nacionālais finansējums (valsts budžeta līdzfinansējums, pašvaldību līdzfinansējums un privātais līdzfinansējums) – ne mazāk kā 3 024 906 *euro* (no tā elastības finansējums – 786 585 *euro*).  Specifiskā atbalsta īstenošanai kopējo specifiskajam atbalstam pieejamo finansējumu plāno ne vairāk kā 14 922 139 *euro* apmērā, tai skaitā ERAF finansējumu –12 683 818 *euro* apmērā, nacionālo finansējumu (valsts budžeta līdzfinansējumu, pašvaldību līdzfinansējumu un privāto līdzfinansējumu) – ne mazāk kā 2 238 321 *euro*.  Projekta iesnieguma minimālais ERAF finansējuma apmērs nav mazāks par 170 000 *euro* (ieskaitot), un projekta iesnieguma maksimālais ERAF finansējuma apmērs ir 850 000 *euro*.  ERAF maksimālā finansējuma likme nepārsniedz 85 procentus no projekta kopējām attiecināmajām izmaksām.  Valsts budžeta līdzfinansējums valsts iestādēm, valsts kapitālsabiedrībām un atvasinātām publiskām personām (augstskolām un zinātniskajiem institūtiem) ir 15 procenti no projekta kopējām attiecināmajām izmaksām.  Projekta iesniedzējam un sadarbības partnerim projekta ietvaros pieejamo publiskā finansējuma apmēru nosaka, ievērojot šādus nosacījumus:   * ja projektam atbalsta sniegšana specifiskā atbalsta ietvaros nav kvalificējama kā komercdarbības atbalsts, projekta iesniedzējam un sadarbības partnerim publiskais finansējums nepārsniedz 100%; * ja projektam atbalsta sniegšana specifiskā atbalsta ietvaros ir kvalificējama kā komercdarbības atbalsts, valsts iestādei, valsts un pašvaldības kapitālsabiedrībai, pašvaldībai vai tās izveidotai iestādei publiskais finansējums nepārsniedz MK noteikumu 16. punktā minētā aprēķina finanšu iztrūkumu.   Projekta iesniedzējs un sadarbības partneris nodrošina projekta līdzfinansējumu šādā apmērā:   * ja projektam atbalsta sniegšana specifiskā atbalsta ietvaros nav kvalificējama kā komercdarbības atbalsts, projekta iesniedzēja un sadarbības partnera līdzfinansējums nav mazāks par 15% no projekta kopējām attiecināmajām izmaksām; * ja projektam atbalsta sniegšana specifiskā atbalsta ietvaros ir kvalificējama kā komercdarbības atbalsts, projekta iesniedzēja un sadarbības partnera privātā līdzfinansējuma apmēru nosaka, ņemot vērā, ka publiskais finansējums nepārsniedz aprēķināto finanšu iztrūkumu. Projekta iesniedzējs līdzfinansējumu nodrošina no tādiem pašu līdzekļiem, par kuriem nav saņemts nekāds publisks atbalsts.   Valsts kapitālsabiedrībai valsts budžeta līdzfinansējums ir pieļaujams par valsts pārvaldes deleģēto uzdevumu izpildi – par valsts nekustamā īpašuma pārvaldību un valsts nekustamā īpašuma attīstības vadību vai deleģēto valsts pārvaldes uzdevumu kultūras jomā veikšanu atbilstoši līgumiem, kas noslēgti ar Kultūras ministriju par valsts pārvaldes uzdevumu deleģēšanu kultūras jomā un to finansēšanu.  Projekta izmaksas ir attiecināmas no MK noteikumu spēkā stāšanās dienas, ievērojot, ka projektā neiekļauj darbības, kas vienošanās vai līguma par projekta īstenošanu noslēgšanas brīdī ir pabeigtas. | |
| Komercdarbības atbalsta veidi | Eiropas Komisijas 2014. gada 17. jūnija Regulas (ES) [651/2014](https://eur-lex.europa.eu/legal-content/LV/TXT/?uri=CELEX%3A32014R0651) , ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, 53. pants. | |
| Projekta īstenošanas termiņš | Ne ilgāk kā līdz 2029. gada 31. decembrim. | |
| Projektu iesniegumu atlases īstenošanas veids | Atklāta projektu iesniegumu atlase | |
| Projekta iesnieguma iesniegšanas termiņš | No 2025. gada 30. jūnija | Līdz 2025. gada 30. septembrim |

1. Prasības projekta iesniedzējam un sadarbības partnerim
2. [Projekta iesniedzējs ir:](http://likumi.lv/doc.php?id=259739) 
   1. biedrība, nodibinājums un cita privāto tiesību juridiska persona, valsts iestāde, atvasināta publiska persona, valsts kapitālsabiedrība vai pašvaldības kapitālsabiedrība, kuras pamatdarbība ir kultūras vai radošajā nozarē;
   2. pašvaldība, kas projekta īstenošanai piesaista sadarbības partneri, kura pamatdarbība ir kultūras vai radošajā nozarē, ja pašvaldība nav izveidojusi iestādi, kas darbojas kultūras vai radošajā nozarē.
3. Projekta sadarbības partneris var būt:
   1. biedrība, nodibinājums vai cita privāto tiesību juridiska persona, valsts iestāde, atvasināta publiska persona, valsts kapitālsabiedrība vai pašvaldības kapitālsabiedrība, kuras pamatdarbība ir kultūras vai radošajā nozarē;
   2. valsts iestāde, atvasināta publiska persona, valsts kapitālsabiedrība vai pašvaldības kapitālsabiedrība, kuras īpašumā, turējumā, lietošanā vai valdījumā atrodas objekts, kurā plānotas investīcijas.
4. Projektu iesniegumu noformēšanas un iesniegšanas kārtība
5. Projekta iesniegumu iesniedz Kohēzijas politikas fondu vadības informācijas sistēmā (turpmāk – Projektu portāls) <https://projekti.cfla.gov.lv/>:
   1. juridiska persona, kura nav Projektu portāla e-vides lietotāja, iesniedz līguma un lietotāju tiesību veidlapas atbilstoši tīmekļvietnē <https://www.cfla.gov.lv/lv/par-e-vidi> norādītajam;
   2. ja juridiskai personai, kura ir Projektu portāla e-vides lietotāja, nepieciešams labot, anulēt vai piešķirt lietotāju tiesības, tā iesniedz lietotāju tiesību veidlapu atbilstoši tīmekļvietnē <https://www.cfla.gov.lv/lv/par-e-vidi> norādītajam.
6. Projektu portālā aizpilda projekta iesnieguma datu laukus un pievieno šādus dokumentus:
   1. ja kāds no pielikumiem ir iesniegts cita projekta ietvaros, projekta iesniegumā norāda atsauci un projekta numuru;
   2. izstrādātu organizācijas darbības stratēģiju, kurā noteikti vidēja termiņa darbības mērķi, kas liecina par sabiedrības ieguvumiem no projektā attīstītajiem pakalpojumiem un paredz veicināt kultūras pakalpojumu piekļūstamību, tostarp attīstot pakalpojumus vismaz vienai sociāli mazaizsargāto iedzīvotāju grupai (organizācijas darbības stratēģijas satura apraksts pieejams Kultūras ministrijas tīmekļvietnē <https://www.km.gov.lv/lv/432-sam-kulturas-un-turisma-lomas-palielinasana-ekonomiskaja-attistiba-socialaja-ieklausana-un-socialajas-inovacijas>;
   3. izmaksu un ieguvumu analīzi (atlases nolikuma 4. pielikums un 5. pielikums). Attiecināms, ja projekta kopējās attiecināmās izmaksas ir vismaz 1 000 000 *euro* vai projekta iesniedzējs pretendē uz komercdarbības atbalstu saskaņā ar regulas Nr. 651/2014 53.pantu;
   4. projektēšanas uzdevumu par būvniecības ieceres dokumentu sagatavošanu vai būvvaldes izziņu, kas apliecina, ka minētie dokumenti nav nepieciešami;
   5. izmaksas pamatojošus dokumentus:
      1. indikatīvu būvdarbu izmaksu aplēsi (tāmi);
      2. projekta budžetā (projekta iesnieguma sadaļā “Budžeta kopsavilkums”) norādīto izmaksu apmēru pamatojošos dokumentus (ja attiecināms):
      3. paredzēto materiāltehnisko līdzekļu un aprīkojuma izmaksu aprēķinus pamatojošos dokumentus (ja attiecināms);
      4. uzņēmuma/pakalpojumu līgumu izmaksu aprēķina atšifrējumus, kas pamato plānoto izmaksu apmēru uz vienu rādītāja vienību (informācija par veiktajām tirgus aptaujām, statistikas datiem, pieredzi līdzīgos projektos u. tml.) (ja attiecināms);
   6. dokumentus, kas apliecina īpašumtiesības (attiecināms, ja dokumenti nav pieejami valsts vienotajā datorizētajā zemesgrāmatā [www.zemesgramata.lv](http://www.zemesgramata.lv));
   7. dokumentāciju, kas apliecina sadarbības partnera īpašuma, turējuma, lietošanas vai valdījuma tiesības uz nekustamo īpašumu, intelektuālo īpašumu vai cita veida īpašumu, kurā tiks īstenotas projekta darbības (ja attiecināms un ja informācija par minētajām tiesībām nav pieejama publiskajos reģistros);
   8. sadarbības līgumu ar katru sadarbības partneri (atbilstoši atlases nolikuma 6. pielikumam) par pušu pienākumiem, tiesībām un atbildību projekta mērķa un rādītāju sasniegšanā, iekļaujot informāciju atbilstoši Ministru kabineta 2023. gada 13. jūlija noteikumiem Nr.408 “Kārtība, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.-2027.gada plānošanas periodā” (ja attiecināms);
   9. sadarbības partnera parakstītu apliecinājumu par informētību attiecībā uz interešu konflikta jautājumu regulējumu un to integrāciju iekšējās kontroles sistēmās (atlases nolikuma 7.pielikums, attiecināms, ja projekta īstenošanā tiek iesaistīts sadarbības partneris, kurš ir publiska persona, tai skaitā tās iestāde, struktūrvienība, orgāns, kapitālsabiedrība);
   10. apliecinājums, ka saimnieciskās darbības veicējs neatbilst grūtībās nonākuša saimnieciskās darbības veicēja pazīmēm atbilstoši Eiropas Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, 2. panta 18. punktam (ja attiecināms) (atlases nolikuma 8.pielikums, attiecināms, ja sadarbības partneris pretendē uz komercdarbības atbalstu saskaņā ar regulas Nr. 651/2014 53.pantu);
   11. apliecinājumu par komercdarbības atbalsta nosacījumu ievērošanu (attiecināms uz sadarbības partneri, ja projekta iesniegumā plānotas darbības, kurām piemērojami MK noteikumu 43., 44., 45., 46., 47., 48., 50., 51.punkta nosacījumi);
   12. projekta iesniedzēja un sadarbības partnera informācija par saņemto un plānoto komercdarbības atbalstu (attiecināms uz sadarbības partneri, ja projekta iesniegumā plānotas darbības, kurām piemērojami MK noteikumu 43., 44., 45., 46., 47., 48., 50., 51.punkta nosacījumi).
   13. komunikācijas plāns, kas atbilst Eiropas Savienības fondu 2021.–2027. gada plānošanas perioda un Atveseļošanas fonda komunikācijas un dizaina vadlīnijās noteiktajam un minēto vadlīniju pielikumā ietvertajai veidlapai (attiecināms, ja projekta iesniegums paredz stratēģiski svarīga projekta īstenošanu).
   14. sertificēta būvinženiera atzinums, kurā norādīts, ka, projekta ietvaros veicot plānotos ieguldījumus noteiktās teritorijās, nav iespējams izvairīties no piegulošās inženierinfrastruktūras pārbūves un ieguldījumi inženiertīklu pārbūvē tiek veikti, nemainot inženiertīklu tehniskos parametrus un neradot priekšrocības to īpašniekiem (attiecināms, ja projekta iesniegumā plānotas MK noteikumu 37.4.3. apakšpunkta izmaksas).

Ja kāds no minētajiem dokumentiem pieejams pašvaldības vai citā tīmekļvietnē, tīmekļvietnes adresi lūdzu norādiet attiecīgajā projekta iesnieguma datu laukā vai, ja kāds no iesniedzamiem dokumentiem Projektu portāla ir iesniegts cita projekta ietvaros, projekta iesniegumā norādiet projekta numuru.

1. Projekta iesniegumā atsauces uz pielikumiem norāda precīzi, nodrošinot to identificējamību. Papildus minētajiem pielikumiem projekta iesniedzējs var pievienot citus dokumentus, kurus uzskata par nepieciešamiem projekta iesnieguma kvalitatīvai izvērtēšanai.
2. Lai kvalitatīvi aizpildītu projekta iesniegumu, izmanto projekta iesnieguma aizpildīšanas metodiku (atlases nolikuma 1. pielikums)*.*
3. Izmaksu plānošanā jāņem vērā Finanšu ministrijas 2023. gada 25. septembra vadlīnijas Nr. 1.2 “Vadlīnijas attiecināmo izmaksu noteikšanai Eiropas Savienības kohēzijas politikas programmas 2021.-2027.gada plānošanas periodā”, kas pieejamas tīmekļa vietnē – Vadlīnijas attiecināmo izmaksu noteikšanai Eiropas Savienības kohēzijas politikas programmas 2021.-2027.gada plānošanas periodā - ES fondi un Vadlīnijas par vienkāršoto izmaksu izmantošanas iespējām un to piemērošana Eiropas Savienības kohēzijas politikas programmas 2021.–2027.gadam ietvaros - ES fondi.
4. Par aktuālajiem makroekonomiskajiem pieņēmumiem un prognozēm, atbilstoši normatīvajiem aktiem publiskās un privātās partnerības jomā, ko projekta iesniedzējs izmanto sagatavojot projekta iesniegumu, pieejama: [Makroekonomiskie pieņēmumi un prognozes | Finanšu ministrija](https://www.fm.gov.lv/lv/makroekonomiskie-pienemumi-un-prognozes?utm_source=https%3A%2F%2Fwww.google.com%2F).
5. Projekta iesniegumu sagatavo latviešu valodā. Ja kāda no projekta iesnieguma sadaļām vai pielikumiem ir citā valodā, atbilstoši Valsts valodas likumam pievieno Ministru kabineta 2000. gada 22. augusta noteikumu Nr. 291 “Kārtība, kādā apliecināmi dokumentu tulkojumi valsts valodā” noteiktajā kārtībā vai notariāli apliecinātu tulkojumu valsts valodā.
6. Projekta iesniegumā summas norāda *euro* ar precizitāti līdz diviem cipariem aiz komata.
7. **Projekta iesniegumu iesniedz līdz projektu iesniegumu iesniegšanas termiņa beigu datumam**.
8. Ja projekta iesniegums iesniegts pēc projektu iesniegumu iesniegšanas termiņa beigu datuma, tas netiek vērtēts. Centrālā finanšu un līgumu aģentūra (turpmāk – sadarbības iestāde) par to informē projekta iesniedzēju.
9. Projekta iesniedzējam pēc projekta iesnieguma iesniegšanas sadarbības iestādē, tiek nosūtīta KPVIS automātiski sagatavota elektroniskā pasta vēstule par projekta iesnieguma iesniegšanu.
10. Projektu iesniegumu vērtēšanas kārtība
11. Projektu iesniegumu vērtēšanai sadarbības iestāde ar rīkojumu izveido Eiropas Savienības fondu 2021.–2027. gada plānošanas perioda vadības likuma (turpmāk – Likums) 21. panta prasībām atbilstošu projektu iesniegumu vērtēšanas komisiju (turpmāk – vērtēšanas komisija), vērtēšanas komisijas sastāva izveidē ievērojot likuma “Par interešu konflikta novēršanu valsts amatpersonu darbībā” un Regulas 2024/2509[[1]](#footnote-2) 61. pantā noteikto.
12. Vērtēšanas komisijas sastāvā iekļauj pārstāvjus no atbildīgās iestādes, kuras pārziņā ir attiecīgais SAM, un Nacionālās kultūras padomes ekspertus (bez balsstiesībām).
13. Vērtēšanas komisijas locekļi ir atbildīgi par projektu iesniegumu savlaicīgu, objektīvu un rūpīgu izvērtēšanu atbilstoši Latvijas Republikas un Eiropas Savienības normatīvajiem aktiem, kā arī ir atbildīgi par objektivitātes un konfidencialitātes ievērošanu.
14. Vērtēšanas komisijas locekļi projekta iesnieguma vērtēšanas laikā nav tiesīgi komunicēt ar projekta iesnieguma iesniedzēju par projekta iesnieguma vērtēšanu vai ar to saistītiem jautājumiem. Projekta iesniegums pēc tā iesniegšanas līdz sadarbības iestādes lēmuma par tā apstiprināšanu, apstiprināšanu ar nosacījumu vai noraidīšanu pieņemšanai nav precizējams.
15. Vērtēšanas komisija pēc projektu iesniegumu iesniegšanas termiņa beigu datuma vērtē projektu iesniegumus saskaņā ar projektu iesniegumu vērtēšanas kritērijiem, ievērojot projektu iesniegumu vērtēšanas kritēriju piemērošanas metodikā noteikto (atlases nolikuma 2. pielikums) un Projektu portālā aizpildot projekta iesnieguma vērtēšanas veidlapu.
16. Pirms šī nolikuma 18. punktā noteiktās vērtēšanas uzsākšanas komisija pārbauda projekta iesniedzēja un sadarbības partnera, ja tāds projektā ir paredzēts, atbilstību Likuma 22. pantā noteiktajiem izslēgšanas noteikumiem, ievērojot MK noteikumos Nr. 408[[2]](#footnote-3) noteikto kārtību, un veic projekta iesniedzēja un sadarbības partnera, ja tāds projektā ir paredzēts, pārbaudi atbilstoši Starptautisko un Latvijas Republikas nacionālo sankciju likuma 11.2 pantam. Ja projekta iesniedzējs atbilst kādam no minētajos normatīvajos aktos noteiktajiem nosacījumiem, lai projekta iesniedzēju izslēgtu no dalības projektu iesniegumu atlasē, projekta iesniegums uzskatāms par noraidītu. Ja projekta iesniedzējs neatbilst, taču sadarbības partneris atbilst kādam no minētajos normatīvajos aktos noteiktajiem nosacījumiem, lai projekta iesniedzēju izslēgtu no dalības projektu iesniegumu atlasē, projekta iesniegums nav uzskatāms par noraidītu, bet šī nolikuma 24.2. punktā noteiktajā lēmumā iekļauj nosacījumu izslēgt attiecīgo sadarbības partneri no dalības projektā.
17. Projekta iesnieguma atbilstību projektu vērtēšanas kritērijiem vērtē, vispirms izvērtējot visus neprecizējamos kritērijus un izslēdzošos kvalitātes kritērijus, un pēc tam – precizējamos kritērijus šādā secībā:
    1. vienotie kritēriji (vērtē balsstiesīgie sadarbības iestādes pārstāvji, kas ietverti vērtēšanas komisijā);
    2. vienotie izvēles kritēriji (vērtē balsstiesīgie sadarbības iestādes pārstāvji, kas ietverti vērtēšanas komisijā);
    3. specifiskie atbilstības kritēriji (vērtē visi balsstiesīgie vērtēšanas komisijas locekļi);
    4. kvalitātes kritēriji (vērtē visi balsstiesīgie vērtēšanas komisijas locekļi).

Ja projektu iesniegumos pieprasītais finansējums ir pietiekams visu projektu atbalstīšanai, tad vērtēšanas komisija nevērtē rindošanas nodrošināšanai paredzētos kvalitātes kritērijus, bet vērtē tikai tos kvalitātes kritērijus, kas ir izslēdzoši (noteikts minimālais sasniedzamais punktu skaits).

1. Ja projektu iesniegumos pieprasītais finansējums ir lielāks nekā SAM pieejamais finansējums, pēc projektu iesniegumu izvērtēšanas vērtēšanas komisija projektu iesniegumus sarindo prioritārā secībā, lai noteiktu, kuru projektu īstenošanai finansējums ir pietiekams. Prioritārā secība tiek veidota, ievērojot šādus nosacījumus:
   1. specifiskā atbalsta ietvaros tiek piemērota teritoriālā pieeja, paredzot, ka katrā plānošanas reģionā tiek atbalstīts vismaz viens projekta iesniegums, kas atbilst specifiskā atbalsta īstenošanas nosacījumiem. Projekta iesnieguma īstenošanas reģions tiek noteikts atbilstoši infrastruktūras, kurā tiek veikti ieguldījumi, faktiskajai adresei;
   2. projektu iesniegumu vērtēšanas rezultātā katrā no plānošanas reģioniem tiek veidots projektu saraksts, kuros iesniegtie projekti tiek sarindoti no augstākos punktus ieguvušā (ar lielāko kopējo kvalitātes kritēriju punktu summu) līdz zemākos punktus ieguvušajam (ar mazāko kopējo kvalitātes kritēriju punktu summu) projektam, lai noteiktu katra plānošanas reģiona ietvaros vienu projekta iesniegumu ar lielāko kvalitātes kritēriju punktu summu;
   3. pēc tam, kad katrā plānošanas reģionā ir atbalstīts viens projekta iesniegums, kas atbilst specifiskā atbalsta īstenošanas nosacījumiem, tiek veidots kopīgs visu pārējo iepriekš minēto plānošanas reģionu projektu iesniegumu saraksts. Iesniegtie projekti tiek sarindoti no augstākos punktus ieguvušā (ar lielāko kopējo kvalitātes kritēriju punktu summu) līdz zemākos punktus ieguvušajam (ar mazāko kopējo kvalitātes kritēriju punktu summu) projektam. Priekšroku finansējuma saņemšanai dod projektiem ar lielāko kvalitātes kritēriju punktu summu;
   4. kopējo punktu skaitu aprēķina pēc sekojošas formulas:

K = K1 + K2 + K3 + K4+K5 + K6+ K7, kur:

K –kvalitātes kritēriju kopējais punktu skaits;

K1 – 4.1. kritērijā piešķirto punktu skaits;

K2 – 4.2. kritērijā piešķirto punktu skaits;

K3 – 4.3. kritērijā piešķirto punktu skaits;

K4 – 4.4 kritērijā piešķirto punktu skaits;

K5 – 4.5. kritērijā piešķirto punktu skaits;

K6 - 4.6. kritērijā piešķirto punktu skaits;

K7 - 4.7. kritērijā piešķirto punktu skaits;

* 1. ja kopējais punktu skaits ir vienāds, priekšroku dod projekta iesniegumam, kas iegūst augstāku vērtējumu kvalitātes kritērijā Nr. 4.2. Ja kvalitātes kritērijā Nr. 4.2. ir vienāds punktu skaits, priekšroku dod projekta iesniegumam, kuram lielāks punktu skaits piešķirts kvalitātes kritērijā Nr. 4.4. Ja arī kvalitātes kritērijā Nr. 4.4. ir vienāds punktu skaits, priekšroku dod projekta iesniegumam, kam organizācijas darbības stratēģija projekta īstenošanas periodā atspoguļo augstāku kultūras pasākumu dalībnieku/apmeklētāju skaita pieaugumu procentos. Tiek vērtēts apmeklējuma pieaugums procentos projekta īstenošanas uzsākšanas gadā pret projekta īstenošanas pēdējo gadu;

1. Vērtēšanas komisijas lēmums tiek atspoguļots vērtēšanas komisijas atzinumā par projekta iesnieguma virzību apstiprināšanai, apstiprināšanai ar nosacījumu vai noraidīšanai.
2. Pēc precizētā projekta iesnieguma saņemšanas sadarbības iestādē komisija izvērtē precizēto projekta iesniegumu atbilstoši kritērijiem, kuru izpildei tika izvirzīti papildu nosacījumi, kā arī kritērijiem, kuru vērtējumu maina precizētajā projekta iesniegumā ietvertā informācija, un aizpilda projekta iesnieguma vērtēšanas veidlapu Projektu portālā.
3. Lēmuma pieņemšanas un paziņošanas kārtība
4. Sadarbības iestāde, pamatojoties uz vērtēšanas komisijas sniegto atzinumu, pieņem lēmumu (turpmāk – lēmums) par:
   1. projekta iesnieguma apstiprināšanu;
   2. projekta iesnieguma apstiprināšanu ar nosacījumu;
   3. projekta iesnieguma noraidīšanu.
5. Lēmumu sadarbības iestāde pieņem 3 mēnešu laikā pēc projektu iesniegumu iesniegšanas termiņa beigu datuma.
6. Pirms nolikuma 24.1. apakšpunktā noteiktā lēmuma pieņemšanas vai 30.1. apakšpunktā noteiktā atzinuma izdošanas sadarbības iestāde atkārtoti pārbauda projekta iesniedzēja un sadarbības partnera, ja tāds projektā ir paredzēts, atbilstību Likuma 22. pantā noteiktajiem izslēgšanas noteikumiem, ievērojot MK noteikumos Nr. 408[[3]](#footnote-4) noteikto kārtību, un veic projekta iesniedzēja un sadarbības partnera, ja tāds projektā ir paredzēts, pārbaudi atbilstoši Starptautisko un Latvijas Republikas nacionālo sankciju likuma 11.2 pantam. Ja pirms 30.1. apakšpunktā noteiktā atzinuma izdošanas projekta iesniedzējs vai sadarbības partneris, ja tāds projektā ir paredzēts, atbilst kādam no minētajos normatīvajos aktos noteiktajiem nosacījumiem, lai projekta iesniedzēju izslēgtu no dalības projektu iesniegumu atlasē, projekta iesniegums uzskatāms par noraidītu neatkarīgi no vērtēšanas komisijas 22. punktā noteiktā atzinuma.
7. Lēmumu par projekta iesnieguma apstiprināšanu sadarbības iestāde pieņem, ja tiek izpildīti visi turpmāk minētie nosacījumi:
   1. uz projekta iesniedzēju un sadarbības partneri, ja tāds projektā ir paredzēts nav attiecināms neviens no Likuma 22. pantā minētajiem izslēgšanas noteikumiem;
   2. projekta iesniedzējam, sadarbības partnerim, ja tāds projektā ir paredzēts, un ar tiem saistītajām, Starptautisko un Latvijas Republikas nacionālo sankciju likuma 11.2 panta pirmajā daļā minētajām fiziskajām personām nav noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas;
   3. projekta iesniegums atbilst projektu iesniegumu vērtēšanas kritērijiem;
   4. SAM projektu iesniegumu atlases ietvaros ir pieejams finansējums projekta īstenošanai.
8. Lēmumu par projekta iesnieguma apstiprināšanu ar nosacījumu pieņem, ja projekta iesniedzējam nepieciešams veikt sadarbības iestādes noteiktās darbības, lai projekta iesniegums pilnībā atbilstu projektu iesniegumu vērtēšanas kritērijiem un projektu varētu atbilstoši īstenot. Ja projekta iesniegums ir apstiprināts ar nosacījumu, projekta iesniedzējs veic tikai darbības, kuras ir noteiktas lēmumā par projekta iesnieguma apstiprināšanu ar nosacījumu, nemainot projekta iesniegumu pēc būtības.
9. Lēmumu par projekta iesnieguma noraidīšanu sadarbības iestāde pieņem, ja iestājas vismaz viens no nosacījumiem:
   1. uz projekta iesniedzēju attiecas vismaz viens no Likuma 22. pantā minētajiem izslēgšanas noteikumiem;
   2. projekta iesniegums neatbilst projektu iesniegumu vērtēšanas kritērijiem un nepilnības novēršana saskaņā ar Likuma 24. panta ceturto daļu ietekmētu projekta iesniegumu pēc būtības;
   3. SAM projektu iesniegumu atlases ietvaros nav pieejams finansējums projekta īstenošanai;
   4. projekta iesniedzējs ir radījis mākslīgus apstākļus vai sniedzis faktiskajiem apstākļiem būtiski neatbilstošu informāciju, lai gūtu priekšrocības salīdzinājumā ar citiem projektu iesniedzējiem vai lai sadarbības iestāde pieņemtu tam labvēlīgu lēmumu;
   5. attiecībā uz šo projekta iesniedzēju, tā valdes vai padomes locekli, patieso labuma guvēju, pārstāvēt tiesīgo personu vai prokūristu, vai personu, kura ir pilnvarota pārstāvēt projekta iesniedzēju darbībās, kas saistītas ar filiāli, ir noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas.
10. Ja projekta iesniegums ir apstiprināts ar nosacījumu, pēc precizētā projekta iesnieguma iesniegšanas, pamatojoties uz vērtēšanas komisijas atzinumu par nosacījumu izpildi vai neizpildi, sadarbības iestāde izdod atzinumu par:
    1. lēmumā noteikto nosacījumu izpildi, ja precizētais projekta iesniegums iesniegts lēmumā noteiktajā termiņā un ar precizējumiem projekta iesniegumā ir izpildīti visi lēmumā izvirzītie nosacījumi;
    2. lēmumā noteikto nosacījumu neizpildi, atzīstot projekta iesniegumu par noraidāmu, ja kāds no lēmumā noteiktajiem nosacījumiem netiek izpildīts vai netiek izpildīts lēmumā noteiktajā termiņā vai ja projekta iesniedzēja iesniegtās informācijas dēļ projekta iesniegums neatbilst projektu iesniegumu vērtēšanas kritērijiem.
11. Lēmumu par projekta iesnieguma apstiprināšanu, apstiprināšanu ar nosacījumu, noraidīšanu un atzinumu par nosacījumu izpildi vai neizpildi sadarbības iestāde sagatavo elektroniska dokumenta formātā un projekta iesniedzējam paziņo normatīvajos aktos noteiktajā kārtībā. Lēmumā par projekta iesnieguma apstiprināšanu vai atzinumā par nosacījumu izpildi tiek iekļauta informācija par līguma vai vienošanās slēgšanas procesu.
12. Sadarbības iestāde vienlaicīgi paziņo lēmumus par projektu iesniegumu apstiprināšanu, apstiprināšanu ar nosacījumu un noraidīšanu šī nolikuma 29.3. apakšpunktā noteiktajā gadījumā. Sadarbības iestāde var negaidīt visu projektu iesniegumu vērtēšanas rezultātus un paziņot projekta iesniedzējam lēmumu atsevišķi, ja tiek pieņemts lēmums par projekta iesnieguma noraidīšanu, izņemot šī nolikuma 29.3. apakšpunktā noteiktajā gadījumā.
13. Sadarbības iestādei ir tiesības, ievērojot šajā nolikumā noteiktās prasības, apstiprināt ar nosacījumu vai apstiprināt projekta iesniegumu, kurš atbilstoši nolikuma 21. punktā noteiktajai projektu iesniegumu rindošanas prioritārajai secībai ir nākamais, bet par kuru ir pieņemts lēmums par projekta iesnieguma noraidīšanu nepietiekama finansējuma dēļ. Sadarbības iestāde projekta iesniedzējam nosūta vēstuli ar lūgumu apliecināt gatavību īstenot projektu. Ja projekta iesniedzējs sadarbības iestādes norādītajā termiņā ir apliecinājis gatavību īstenot projektu, sadarbības iestāde atceļ iepriekš pieņemto lēmumu par attiecīgā projekta iesnieguma noraidīšanu un pieņem lēmumu par projekta iesnieguma apstiprināšanu ar nosacījumu vai apstiprināšanu. Ja finansējums projektu iesniegumu apstiprināšanai ir pietiekams, minētā kārtība var tikt piemērota attiecībā uz vairākiem projektu iesniedzējiem vienlaicīgi, kuru projektu iesniegumi tika noraidīti nepietiekama finansējuma dēļ.
14. Ja pēc tam, kad par visiem atlasē saņemtajiem projektu iesniegumiem ir pieņemti šī nolikuma 24. punktā noteiktie lēmumi un 30. punktā noteiktie atzinumi (ja attiecināms), finansējums nav pietiekams, lai pieprasītā finansējuma apmērā finansētu projekta iesniegumu, kurš pēc projektu iesniegumu sarindošanas prioritārā secībā ir nākamais visvairāk punktu ieguvušais, sadarbības iestāde šī projekta iesniedzējam nosūta vēstuli ar lūgumu apliecināt gatavību īstenot projektu par atlikušo finansējumu, taču nesamazinot projekta darbību tvērumu un sasniedzamo rādītāju vērtības, un ievērojot MK noteikumos ietvertos projektu īstenošanas nosacījumus (t.sk. MK noteikumu 13.punktā ietvertos nosacījumus):
    1. ja projekta iesniedzējs sadarbības iestādes norādītajā termiņā ir apliecinājis gatavību īstenot projektu par samazinātu finansējumu un sadarbības iestāde ir konstatējusi, ka projekta iesnieguma atbilstība vērtēšanas kritērijiem joprojām ir nodrošināta, sadarbības iestāde pieņem lēmumu par tiesiski negatīvā administratīvā akta atcelšanu un par projekta iesnieguma apstiprināšanu vai apstiprināšanu ar nosacījumu;
    2. ja projekta iesniedzējs neapliecina gatavību īstenot projektu, šī kārtība var tikt piemērota attiecībā uz vairākiem projektu iesniedzējiem, ievērojot projektu iesniegumu sarindošanas prioritāro secību.
15. Informāciju par apstiprinātajiem projektu iesniegumiem publicē tīmekļa vietnē [www.esfondi.lv](http://www.esfondi.lv).
16. Papildu informācija
17. Jautājumus par projekta iesnieguma sagatavošanu un iesniegšanu lūdzam:
    1. sūtīt uz tīmekļa vietnē <https://www.cfla.gov.lv/lv/4-3-2> norādītās kontaktpersonas elektroniskā pasta adresi vai [pasts@cfla.gov.lv](mailto:pasts@cfla.gov.lv) vai
    2. vērsties sadarbības iestādes Klientu apkalpošanas centrā (Meistaru ielā 10, Rīgā, vai zvanot pa tālruni +371 22099777).
18. Projekta iesniedzējs jautājumus par konkrēto projektu iesniegumu atlasi iesniedz ne vēlāk kā divas darbdienas līdz projektu iesniegumu iesniegšanas termiņa beigu datumam.
19. Atbildes uz iesūtītajiem jautājumiem tiks nosūtītas elektroniski jautājuma uzdevējam.
20. Tehniskais atbalsts par projekta iesnieguma aizpildīšanu Projektu portāla e-vidē tiek sniegts sadarbības iestādes oficiālajā darba laikā, aizpildot pieteikumu , rakstot uz [vis@cfla.gov.lv](mailto:vis@cfla.gov.lv) vai zvanot uz +371 20003306.
21. Aktuālā informācija par projektu iesniegumu atlasi un atbildes uz biežāk uzdotajiem jautājumiem ir pieejamas tīmekļa vietnē <https://www.cfla.gov.lv/lv/4-3-2>.
22. Līguma vai vienošanās par projekta īstenošanu projekta teksts līguma vai vienošanās slēgšanas procesā var tikt precizēts atbilstoši projekta specifikai.
23. Saskaņā ar Likuma 26. pantu sadarbības iestāde ir tiesīga pieņemt lēmumu, ar kuru nosaka aizliegumu fiziskajai vai juridiskajai personai vai personai, kura ir attiecīgās juridiskās personas valdes vai padomes loceklis vai prokūrists, vai persona, kura ir pilnvarota pārstāvēt projekta iesniedzēju ar filiāli saistītās darbībās, piedalīties projektu iesniegumu atlasē uz laiku, kas nepārsniedz trīs gadus no lēmuma spēkā stāšanās dienas, ja šī persona:
    1. apzināti sniegusi nepatiesu informāciju, kas ir būtiska projekta iesnieguma novērtēšanai;
    2. īstenojot projektu, apzināti sniegusi sadarbības iestādei nepatiesu informāciju vai citādi ļaunprātīgi rīkojusies saistībā ar projekta īstenošanu, kas bijis par pamatu neatbilstoši veikto izdevumu ieturēšanai vai atgūšanai, un sadarbības iestāde ir izmantojusi tiesības vienpusēji atkāpties no līguma par projekta īstenošanu;
    3. radījusi mākslīgus apstākļus vai apzināti sniegusi faktiskajiem apstākļiem būtiski neatbilstošu informāciju, lai gūtu priekšrocības salīdzinājumā ar citiem projektu iesniedzējiem vai lai sadarbības iestāde pieņemtu tai labvēlīgu lēmumu.

**Pielikumi:**

1. pielikums. Projekta iesnieguma aizpildīšanas metodika.

2. pielikums. Projektu iesniegumu vērtēšanas kritēriji un to piemērošanas metodika.

3. pielikums. Līguma/vienošanās par projekta īstenošanu[[4]](#footnote-5) projekts.

4.pielikums. Izmaksu un ieguvumu analīzes modelis (MS Excel datne).

5.pielikums. Izmaksu un ieguvumu analīzes modeļa aizpildīšanas metodika.

6.pielikums. Sadarbības līguma forma.

7.pielikums. Sadarbības partnera apliecinājums par informētību attiecībā uz interešu konflikta jautājumu regulējumu un to integrāciju iekšējās kontroles sistēmā.

8.pielikums.Apliecinājums par komercdarbības atbalsta nosacījumu ievērošanu (attiecināms uz sadarbības partneri, ja projekta iesniegumā plānotas darbības, kurām piemērojami MK noteikumu 43., 44., 45., 46., 47., 48., 50., 51.punkta nosacījumi).

9.pielikums. Komunikācijas plāna veidlapa.

10.pielikums. Projekta iesniedzēja un sadarbības partnera informācija par saņemto un plānoto komercdarbības atbalstu (attiecināms uz sadarbības partneri, ja projekta iesniegumā plānotas darbības, kurām piemērojami MK noteikumu 43., 44., 45., 46., 47., 48., 50., 51.punkta nosacījumi).

11.pielikums. Apliecinājums, ka saimnieciskās darbības veicējs neatbilst grūtībās nonākuša saimnieciskās darbības veicēja pazīmēm (attiecināms uz sadarbības partneri, ja projekta iesniegumā plānotas darbības, kurām piemērojami MK noteikumu 43., 44., 45., 46., 47., 48., 50., 51.punkta nosacījumi).

Informatīvi

1. Starptautiskās kultūras pieminekļu un ievērojamu vietu padomes izstrādātie kvalitātes principi.

*J. Skujeniece*

*j*[*olanta.skujeniece@cfla.gov.lv*](mailto:Jolanta.skujeniece@cfla.gov.lv)

*28559518*

1. Eiropas Parlamenta un Padomes 2024. gada 23. septembra Regula (ES, Euratom) 2024/2509 par finanšu noteikumiem, ko piemēro Savienības vispārējam budžetam. Pieejams šeit: [*https://eur-lex.europa.eu/legal-content/lv/TXT/?uri=CELEX%3A32024R2509*](https://eur-lex.europa.eu/legal-content/lv/TXT/?uri=CELEX%3A32024R2509) [↑](#footnote-ref-2)
2. Ministru kabineta 2023. gada 13. jūlija noteikumi Nr. 408 “Kārtība, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā”. [↑](#footnote-ref-3)
3. Ministru kabineta 2023.gada 13.jūlija noteikumi Nr. 408 “Kārtība, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā”. [↑](#footnote-ref-4)
4. *Līgums*/ *Vienošanās par projekta īstenošanu tiek parakstīts/ -ta Projektu portālā un netiek noformēts/ -ta atsevišķa elektroniska dokumenta formā. Nolikuma pielikumā pievienota Līguma/ Vienošanās par projekta īstenošanu standartformas priekšskatījuma izdruka, un tā satur būtiskākos projekta īstenošanas nosacījumus. Izdrukā ar simbolu “@” apzīmēti mainīgie elementi.* [↑](#footnote-ref-5)